section_heading: Povijest
paragraph_text: Kaesong je ostao dijelom pokrajine Gyonggi sve do Korejskog rata (1950. – 53.). Kada je Koreja poslije Drugog svjetskog rata podijeljena 38. paralelom, Kaesong se nalazio na južnoj strani (u Južnoj Koreji), no već prvih dana Korejskog rata vojska Sjeverne Koreje (KNA) je osvojila Kaesong. Dana 9. listopada 1950. snage UN-a su oslobodile grad nakon Bitke za Inchon, no morale su napustiti grad nakon napada dobrovoljačke armije kineske vojske polovicom prosinca iste godine. Grad je ostao u rukama komunista do kraja rata, a u njemu su i započeli pregovori o obustavi vatre 10. srpnja 1951. god., ali su premješteni u Panmunjom. Dana 27. srpnja 1953. god. potpisana je obustava sukoba i Kaesong je ostao jedini grad koji je promijenio vlasnika tijekom rata. Od tada je grad dio Kaesŏng regije (Kaesŏng Chigu; 개성 지구; 開城 地區) koja je 1955. god. postala „Grad pod izravnom upravom” (Kaesŏng Chikhalsi; 개성 직할시; 開城 直轄市), uz samu granicu dvaju Koreja, tzv. „Demilitariziranu zonu”. God. 2002. organizirana je Industrijska regija Kaesong, dok je ostatak regije pripao pokrajini Sjeverni Hwanghae.